Põhiline on sellel teel mitte peatuma jääda, vaid liikuda järjekindlalt edasi. Olgugi et me oleme Interneti  levikutiheduselt nii mõnestki riigist ees, ei anna see mingit põhjust loorberitele puhkama jäämiseks! Näiteks Soomes on Interneti levikutihedus elanikkonna hulgas ligi kaheksa korda suurem kui Eestis! Ka USA ja Jaapani vastavaist arvudest jääme me suuresti maha. Seega on meil arenguruumi veel küllaldaselt ning see tuleb vaieldamatult ära kasutada! Jääb üle vaid loota, et Eesti riigi- ja valitsustegelased annavad sellesuunalisele arengule igati rohelise tee ning ka muud pisitakistused ei suuda seda väärata. Meie aruka tegutsemise korral oleks kümne-paarikümne aasta pärast infotehnoloogia ja arvutitega seonduv Eesti üks olulisemaid ekspordiartikleid, mis tagab meie kuulumise globaalsesse infoühiskonda, samuti aga ka Euroopa ning kogu maailma rahvaste perre.